תיירות גאה

היקף ומשמעות כלכלית

מחקרים מצאו כי התיירות הגאה מהווה כ-10% מהתיירות בעולם עם למעלה מ-70 מיליון תיירים בשנה, במחזור של כ־64 מיליארד דולר בשנה. מדובר בקהל המורכב ברובו מגברים (74%) בשנות ה־40 לחייהם, בעיקר מארצות הברית ומאירופה, המטיילים בעולם בתדירות גבוהה. 
חברות התיירות הגדולות מנצלות את הפוטנציאל הכלכלי של התיירות הגאה (הידוע גם בשם כסף ורוד) והחלו עם מסעות פרסום לתיירים הלהט"בים ולקהילה הגאה. בשנת 2000, Tourism Intelligence International (מודיעין התיירות הבינלאומי) פרסם דו"ח הקובע כי 10% מהתיירים הבינלאומיים היו הומואים או לסביות מתוך בדיקה של 70 מיליון טיסות נכנסות ברחבי העולם. פלח שוק זה צפוי לגדול כתוצאה מתהליך של קבלה הולכת וגדלה של להט"בים ושינוי העמדות כלפי מיניות. בשנת 2007, הפלח של ההומואים והלסביות מוערך בכ-55 מיליארד דולר. 
מחוץ לחברות הגדולות, לתיירים הלהט"בים מוצעות אפשרויות תיירות מסורתיות, כגון רשתות אירוח של להט"בים אשר מציעים לארח תיירים בזמן הטיול, ואף אפשרות להחלפת בתים.
"תאגיד השיווק הגדול לתיירות בפילדלפיה" (GPTMC) ערך בשנת 2005 מחקר מקיף תחת הכותרת "תיירות הומוסקסואלית 2005", וממנו עלה כי על כל דולר אחד שתאגיד השיווק משקיע בשוק התיירות ההומוסקסואלי - מוחזרים לו באופן ישיר 153 דולר על ידי התיירים הגאים. המחקר מצא כי להט"בים מוציאים מדי שנה סכום של 54 מיליארד דולר בתיירות בתוך ארצות הברית בלבד. חלק מיוחד הוקדש לתיירות לסבית, וממנו עלה כי לעומת הומואים, לסביות נוהגות לטייל יותר עם בנות-זוגן - ולא עם חברים. מבחינת הוצאות, הלסביות מוציאות סכום זהה לזה שמוציאים הגברים – אך בממוצע הן נוהגות להישאר ללון פרק זמן קצר יותר.
לקמפיינים פרסומיים בנושא תיירות גאה ישנה חשיבות רבה: משתתפי הסקר ההומוסקסואלים שנחשפו לקמפיין פרסומי גיי פרנדלי הוציאו בחופשה סכומים גדולים יותר - 607 דולר לעומת 447 דולר (בממוצע), ואף נשארו בעיר פרק זמן ממושך יותר - 2.4 לילות לעומת 2.1 לילות (בממוצע), מאשר נסקרים הומוסקסואלים שלא צפו בפרסום.
על פי סקר שנעשה בתל אביב שנת 2010, כל תייר גאה תורם כ-1,500 דולרים לכלכלת העיר.

יעדי טיול

יעדי הטיול לקהילה הגאה הופכים לפופולריים בדרך כלל בזכות עמדות מתירניות או ליבריות כלפי להט"בים, וכן כאשר יש ביעד בסיס להט"בי (ברים, בתי עסק, מסעדות, מלונות, חיי לילה, בידור, תקשורת, ארגונים וכו' עבור הקהילה הגאה), הזדמנות להכיר להט"בים אחרים והרגשה שאפשר לחוש בטוח ונינוח בקרבת להט"בים אחרים.
יעדי התיירות הגאה הן לרוב הערים הגדולות, אך לא באופן בלעדי, ולעיתים קרובות היעדים הם שכונות להט"ביות. לעיתים קרובות, העיריות ולשכות התיירות של היעדים מנסות לשפר את המוניטין שלהם כמקום עבור להט"בים באופן פעיל, לרוב על ידי תיאומם עם ארגוני להט"ב. מניתוח תיירות של המדינות עולה כי קיומה של אוכלוסיית ליבה גיי פרנדלית, היא לעיתים קרובות הזרז העיקרי להתפתחות המקום כיעד לתיירות גאה.
התיירות הגאה עולה בקנה אחד עם אירועים מיוחדים ללהט"ב כדוגמת מצעד הגאווה, פסטיבלים שכונתיים לגייז, מפגשים של ארגוני להט"ב והמשחקים הגאים. התיירות הגאה מגיעה לשיאה במהלך תקופות אלו.
פילדלפיה הייתה היעד הראשון בעולם אשר יצר ושידר בטלוויזיה המסחרית פרסומות במיוחד עבור התיירות הגאה. פילדלפיה הייתה גם העיר הראשונה בעולם שהקצתה קבוצת מחקר המיועדת ללמוד על תיירות גאה, ובמיוחד תיירות גאה בעיר.

תיירות גאה בישראל

בשנת 2006 נערך שיתוף פעולה של משרד התיירות עם אגודת הלהט"ב, במסגרתו נערך לראשונה בישראל כנס בנושא תיירות גאה. הכנס נערך בקמפוס אילת של אוניברסיטת בן-גוריון והוזמנו אליו אנשי תעשיית התיירות בישראל. במאמץ להגביר את התיירות הגאה לתל אביב, הארגון ההומו-לסבי הציע לארח את ה-Euro Pride (מצעד הגאווה האירופי) של שנת 2009 בתל אביב, אך לבסוף האירוע התקיים בציריך. בשנת 2010, עיריית תל אביב הגישה בקשה רשמית לארח את מצעד הגאווה הבינלאומי ב-2012. 
בשנת 2009 נערכה יוזמה משותפת של עמותת התיירות תל אביב-יפו ושל יניב ויצמן, חבר מועצת העירייה הממונה על התיירות בעיריית תל אביב ויועץ ראש העיר לקהילה הגאה, במטרה להביא למיתוג העיר כידידותית לקהילת הלהט"בים ולעודד תיירות גאה. בשיתוף עם התאחדות המלונות שווקו חבילות נופש לסופי-שבוע גאים בתל אביב, שכללו אירועים, מסיבות ופעילויות אליהן חברו מרבית העסקים הקהילתיים וחיי הלילה. במקביל החל קמפיין פרסומי לאירוע בקרב הקהילה בגרמניה ובאנגליה, וחבילות לאירוע שווקו על ידי סוכני נסיעות בגרמניה, אנגליה, הונגריה, דנמרק והולנד וכן על ידי חברת אל על הישראלית. 
בשנת 2011 הושק קמפיין תל אביבי לעידוד התיירות הגאה תחת הכותרת "Tel Aviv Gay Vibe", ונרשמה עלייה של כ-25 אחוז בהשוואה למספר התיירים שהגיעו לאירועי שבוע הגאווה בשנה הקודמת. הקמפיין כולל עמדות מידע תיירותי ייעודיות, אפליקציית אייפון עם מידע לתיירים גאים כמו גם אירועים וסיורים ייעודיים. תקציב הקמפיין עמד על כ־400 אלף שקל, הממומנים על ידי עיריית תל אביב ומשרד התיירות. באותה שנה זכתה העיר להיכלל ברשימת עשרת היעדים התיירותיים הבינלאומיים החמים לגייז באתר "Queer Travel". 
בישראל קיימת סוכנות נסיעות שפונה באופן ייחודי לקהל להט"ב.